Pliks on oma pideva kaalu peal trampimisega (ta tahab ka kaaluda ennast - pühaliku tõsidusega ronib järjekindlalt kaalule ja seisab seal mõtlikult mõnd aega, sebivaid numbreid silmitsedes) vist kaalu natuke ära rikkunud. Selle näidud on üpris mõjutatavaks muutunud ja viimasel ajal olen ma pidanud kaalunumbri saamiseks mitu korda peale astuma ja siis lõpuks kõige sagedamini esineva tulemuse kasuks lihtsalt otsustama. Aga ma ei ole sellega päris rahul muidugi - siiski, ega mul muud ka üle ei jää, kui asjade sellise seisuga leppida praegusel ajaperioodil.    Viimase kaalumise tulemusi  vaadates igatahes on mul nüüd oma selle oktoobrisse loodetud vahe-eesmärgi saavutamiseni veel 100g jäänud ja üleüldine kaalumiinus hakkab tasapisi 15nele lähenema.    ***  Poisil algas koolivaheaeg ja koju toodud tunnistusel ilutses seekord sirge viierida. [Ühiskonnaõpetust, millega tal see eelpoolmainitud jama on, pannakse välja korra poolaastas vist, nii et nüüd lükkub selle karika kättesaamine siis detsembrisse - samas need kaks kolme seal ikkagi on selle hinde (ja ühtlasi tema tunnistuse) mõneti ruineerinud.] Hoian nüüd pöialt, et autoke ikka korda saaks - siis saame Põlva kandi sugulasi ahistama sõita, kuna poiss ikka kangesti tahab oma täditütrega koos septembris alustatud onniprojekti seal viimistleda ja täiendada. Ja mina tahaks Võhandu ürgorus natuke ringi matkata.    Edit @ 22.24:  Tänase päeva lõpuks ületasin oma kaloriarvu. (Lõppsumma veidi üle 2000 kcal.) Poisi tunnistuse puhul tõi issi tema palvel poest hapukoore-šokolaadi kooki ja mina, kel päeva kalorid tegelikult juba täis söödud olid, võtsin veel seda ka väheke. Aga kõht oli ikkagi nii täis, et ega seda eriti palju mulle sisse lõpuks ei mahtunudki. Niktsesin-näkitsesin ja andsin lõpuks ülejäägi mehele. Tõesti ei mahtunud enam :(. Nohjah, ju siis järelikult tuleb vahe-eesmärgi saavutamist veel veidike oodata nüüd :). Aga kook oli muidu väga hea.